Το λογότυπο της ιστοσελίδας
Το **eBay**, ακριβέστερα η **eBay Inc.**, είναι μια αμερικάνικη εταιρεία που διαχειρίζεται μία από τις μεγαλύτερες διαδικτυακές πλατφόρμες αγορών. Ιδρύθηκε στις 3 Σεπτεμβρίου 1995 από τον Pierre Omidyar στο Σαν Χοσέ της Καλιφόρνια, αρχικά με το όνομα *AuctionWeb*. Η εταιρεία προσφέρει επίσης τις υπηρεσίες της σε πολλές χώρες στην Ευρώπη. Η υπηρεσία πληρωμών PayPal άνηκε επίσης στην εταιρεία μέχρι τις 17 Ιουλίου 2015.

Με την πάροδο των ετών, ο ιστότοπος εξελίχθηκε από μια αγορά μεταξύ καταναλωτών (καταναλωτής προς καταναλωτή) που προσομοίαζε με διαδικτυακό παζάρι σε πλατφόρμα πωλήσεων από επιχειρήσεις προς καταναλωτές, πράγμα που σημαίνει ότι πλέον προσφέρονται καινούρια προϊόντα από εμπορικές επιχειρήσεις, και όχι τόσο μεταχειρισμένα προϊόντα από ιδιώτες προμηθευτές, όπως συνέβαινε αρχικά.

Ιστορία
-------

Μετά την ίδρυσή της το 1995 στις ΗΠΑ, το eBay επεκτάθηκε γρήγορα. Το 1997, η Benchmark Capital επένδυσε 6,7 εκατομμύρια δολάρια, μια επένδυση που αποδείχθηκε η καλύτερη στην ιστορία της Silicon Valley. Δύο χρόνια αργότερα, οι μετοχές αυτές είχαν αξία 5 δισεκατομμυρίων δολαρίων. Το καλοκαίρι του 1999, το eBay αγόρασε τον γερμανικό οίκο δημοπρασιών Alando έναντι 43 εκατομμυρίων δολαρίων από τους τρεις αδελφούς Samwer. Το 2001, η εταιρεία εξαγόρασε τον νοτιοκορεατικό οίκο δημοπρασιών Auction, το 2002 τον πάροχο υπηρεσιών διαδικτυακών πληρωμών PayPal και το 2003 τον ιστότοπο δημοπρασιών Everynet έναντι 180 εκατομμυρίων δολαρίων. Το 2003 απέκτησε ευρωπαϊκή έδρα στη Βέρνη της Ελβετίας. Τον Ιανουάριο του 2004, το eBay απέκτησε τον γερμανικό ιστότοπο mobile.de (αγοραπωλησίες οχημάτων) έναντι 121 εκατομμυρίων ευρώ και την ίδια χρονιά την ινδική πλατφόρμα Baazee.com (Ιούνιος 2004, 50 εκατομμύρια δολάρια ΗΠΑ), την ολλανδική διαδικτυακή πλατφόρμα αγορών Marktplaats.nl (Νοέμβριος 2004, 225 εκατομμύρια ευρώ) και την πύλη ακινήτων Rent.com (Δεκέμβριος 2004, 415 εκατομμύρια δολάρια ΗΠΑ). Τον Μάρτιο του 2005, το eBay ίδρυσε την πλατφόρμα συναλλαγών Kijiji, η οποία εξειδικεύεται σε μικρές αγγελίες. Τον Ιούνιο η εταιρεία απέκτησε τη μηχανή αναζήτησης Shopping.com έναντι 620 εκατομμυρίων δολαρίων και τον Σεπτέμβριο του 2005 το Skype έναντι 3 δισεκατομμυρίων δολαρίων. Τον Απρίλιο του 2006, το eBay απέκτησε τη σουηδική διαδικτυακή πύλη δημοπρασιών Tradera.com. Η τιμή αγοράς υπολογίστηκε στα 48 εκατομμύρια δολάρια.

Τα κεντρικά γραφεία της εταιρίας στο Σαν Χοσέ (2018)
Στις 22 Αυγούστου 2006, το eBay ξεκίνησε τη γερμανική διαδικτυακή αγορά eBay Express με νέες υπηρεσίες για εμπορικές επιχειρήσεις, η οποία απενεργοποιήθηκε στις 23 Απριλίου 2008. Το 2007, η *International Academy of Digital Arts and Sciences* βράβευσε το eBay στην 11η τελετή των βραβείων Webby. Στις 4 Οκτωβρίου 2007, η εταιρεία απέκτησε το εργαλείο επεξεργασίας δημοπρασιών Afterbuy και το 2009 τη νοτιοκορεατική εμπορική πύλη Gmarket.

Μεταξύ 2009 και 2011, η εταιρία πούλησε το Skype σε παλαιούς μετόχους του και τη Microsoft. Τον Δεκέμβριο του 2010 εξαγόρασε την τοπική μηχανή αναζήτησης αγορών Milo έναντι 75 εκατομμυρίων δολαρίων. Το Milo.com εμφανίζει το απόθεμα των καταστημάτων σε πόλεις των ΗΠΑ, έτσι ώστε οι χρήστες του να μπορούν να βλέπουν σε πραγματικό χρόνο αν τα προϊόντα που θέλουν είναι διαθέσιμα σε ένα κατάστημα κοντά τους. Στις ΗΠΑ, οι συμμετέχοντες τοπικοί έμποροι λιανικής προσφέρουν υπηρεσία παράδοσης μίας ώρας μέσω αυτής της υπηρεσίας, γνωστή ως eBay local. Τον ίδιο μήνα, το eBay εξαγόρασε τη βερολινέζικη εμπορική πύλη brands4friends έναντι 150 εκατομμυρίων ευρώ.

Στις 22 Ιουνίου 2011, ολοκληρώθηκε η εξαγορά της εταιρείας ηλεκτρονικού εμπορίου GSI Commerce ύψους 2,4 δισεκατομμυρίων δολαρίων. Το 2011 εξαγόρασε την τουρκική εταιρεία GittiGidiyor.com έναντι 217 εκατομμυρίων δολαρίων.

Από τον Οκτώβριο του 2012, ο ιστότοπος και οι υπηρεσίες της εταιρείας απέκτησαν ανανεωμένη εμφάνιση και το λογότυπο του eBay, το οποίο δεν είχε αλλάξει μέχρι τότε, επανασχεδιάστηκε για πρώτη φορά. Τα χρώματα διατηρήθηκαν σε μεγάλο βαθμό και τα γράμματα παρέμειναν συνδεδεμένα, επιτυγχάνοντας μια σαφέστερη επεικόνιση με τη χρήση της γραμματοσειράς Univers Extended. Τον Οκτώβριο του 2013 επανασχεδιάστηκε η αρχική σελίδα της εταιρείας. Ενσωματώθηκαν οι λεγόμενες τροφοδοσίες (*feeds*) στη σελίδα, με τις οποίες οι πελάτες μπορούν να ακολουθήσουν κατασκευαστές, εμπόρους και κατηγορίες προϊόντων και έτσι να λαμβάνουν πάντα τρέχουσες προσφορές. Αυτή η λειτουργία αύξησε την αφοσίωση των πελατών και τη συχνότητα των επισκέψεων στον ιστότοπο. Η αναέωση αυτή ήταν μία από τις καινοτομίες με τις οποίες ο John Donahoe αύξησε την κεφαλαιοποίηση της εταιρίας κατά περισσότερα από 50 δισεκατομμύρια δολάρια μεταξύ του 2009 και των αρχών του 2014.

Τον Ιούλιο του 2015 ολοκληρώθηκε ο χωρισμός της εταιρίας από το Paypal και το 2018 η εταιρία ανακοίνωσε τον περιορισμό της συνεργασίας της μαζί του και την επιλογή της εταιρίας Adyen για την εκκαθάριση των εγχρήματων διαδικτυακών της συναλλαγών.

Τον Ιούνιο του 2019 ανακοινώθηκε ότι η εταιρία συμμετέχει στο διαδικτυακό νόμισμα *Diem* (πρώην *Libra*), αλλά αποχώρησε στα τέλη της ίδιας χρονιάς.

Στατιστικά
----------

Βασικά στατιστικά της eBay παγκοσμίως| Έτος | Τζίροςεκατ. USD | Κέρδηεκατ. USD |
| --- | --- | --- |
| 2018 | 10.746 | 2.530 |
| 2017 | 9.927 | -1.017 |
| 2016 | 8.979 | 7.266 |
| 2015 | 8.592 | 1.725 |
| 2014 | 17.902 | 46 |
| 2013 | 16.047 | 2.856 |
| 2012 | 14.072 | 2.609 |
| 2011 | 11.652 | 3.229 |
| 2010 | 9.156 | 1.801 |
| 2009 | 8.727 | 2.389 |
| 2008 | 8.541 | 1.779 |
| 2007 | 7.672 | 348 |
| 2006 | 5.970 | 1.120 |
| 2005 | 4.552 | 1.082 |
| 2004 | 3.271 | 778 |
| 2003 | 2.165 | 442 |
| 2002 | 1.214 | 250 |
| 2001 | 748 | 116 |

Σύμφωνα με την εταιρεία, είναι ο πάροχος δημοπρασιών Διαδικτύου με τον υψηλότερο κύκλο εργασιών και έχει περίπου 276 εκατομμύρια εγγεγραμμένα μέλη παγκοσμίως που αγοράζουν ή πωλούν αγαθά στο Διαδίκτυο. Σύμφωνα με το eBay, ο παγκόσμιος όγκος συναλλαγών το τέταρτο τρίμηνο του 2008 ήταν 13,646 δισεκατομμύρια δολάρια. Ο όγκος συναλλαγών για το 2011 ήταν 68,633 δισεκατομμύρια δολάρια.

Το 2008, σύμφωνα με το eBay, φιλοξενούσε περίπου 516.000 καταστήματα παγκοσμίως (περίπου 294.000 καταστήματα στις ΗΠΑ και 222.000 σε άλλες χώρες).

Η εταιρεία δραστηριοποιείται σε 38 χώρες. Σε αυτές, πάνω από 83 εκατομμύρια ενεργοί χρήστες σε περισσότερες από 50.000 κατηγορίες κάνουν συναλλαγές μεταξύ τους. Το πιο ακριβό είδος που πωλήθηκε παγκοσμίως στο eBay ήταν ένα μεγάλο σκάφος έναντι 168 εκατομμυρίων δολαρίων.

Παραπομπές
----------

1. ↑  «eBay Celebrates 20 Years, Introduces New App Experience». *ebayinc.com*. Ανακτήθηκε στις 31 Μαρτίου 2021.
2. ↑  *Benchmark Capital History.* Στο: *International Directory of Company Histories.* Bd. 49, St. James Press, 2003, FundingUniverse.com, ανακτήθηκε στις 19 Ιανουαρίου 2017 (Αγγλικά)
3. ↑  Cho, Ji-hyun (4 Ιανουαρίου 2011). «Showdown between Naver, eBay begins». *The Korea Herald* (στα Αγγλικά). Αρχειοθετήθηκε από το πρωτότυπο στις 10 Νοεμβρίου 2011. Ανακτήθηκε στις 31 Μαρτίου 2021.
4. ↑  Haber, Peter· Hodel, Jan (20 Δεκεμβρίου 2018). «Internet». *Historisches Lexikon der Schweiz*. Ανακτήθηκε στις 31 Μαρτίου 2021.
5. ↑  Briegleb, Volker (18 Απριλίου 2008). «eBay stellt Skype auf den Prüfstand». *Heise.de* (στα Γερμανικά). Ανακτήθηκε στις 31 Μαρτίου 2021.
6. ↑  «eBay übernimmt schwedisches Internetauktions-Portal». *finanzen.net* (στα Γερμανικά). 24 Απριλίου 2006. Ανακτήθηκε στις 31 Μαρτίου 2021.
7. ↑  Wilkens, Andreas (1 Μαΐου 2007). «Bowie bekommt "Internet-Oscar"». *Heise.de* (στα Γερμανικά). Ανακτήθηκε στις 31 Μαρτίου 2021.
8. ↑  Kossel, Axel (4 Οκτωβρίου 2007). «eBay schluckt Afterbuy». *Heise.de* (στα Γερμανικά). Ανακτήθηκε στις 31 Μαρτίου 2021.
9. ↑  «Ebay übernimmt Gmarket». *Spiegel.de* (στα Γερμανικά). 16 Απριλίου 2009. Ανακτήθηκε στις 31 Μαρτίου 2021.
10. ↑  Sawall, Achim (3 Δεκεμβρίου 2010). «eBay kauft Suchmaschinenbetreiber». *Golem* (στα Γερμανικά). Ανακτήθηκε στις 31 Μαρτίου 2021.
11. 1 2  Carlson, Nicholas (8 Φεβρουαρίου 2014). «You Can Explain eBay's $50 Billion Turnaround With Just This One Crazy Story». *Business Insider* (στα Αγγλικά). Ανακτήθηκε στις 31 Μαρτίου 2021.
12. ↑  Reidel, Michael (20 Δεκεμβρίου 2010). «Ebay schluckt Brands4friends». *Horizont.net* (στα Γερμανικά). Ανακτήθηκε στις 31 Μαρτίου 2021.
13. ↑  «Türkin in das Führungsteam von eBay-Deutschland berufen». *Deutsch-Türkisches Journal* (στα Γερμανικά). 23 Ιουνίου 2015. Αρχειοθετήθηκε από το πρωτότυπο στις 26 Αυγούστου 2015. Ανακτήθηκε στις 31 Μαρτίου 2021. CS1 maint: Unfit url (link)
14. ↑  Schaffrinna, Achim (13 Σεπτεμβρίου 2012). «eBay erhält ein neues Logo». *designtagebuch.de* (στα Γερμανικά). Ανακτήθηκε στις 31 Μαρτίου 2021.
15. ↑  «eBay Inc. plant Trennung von eBay und PayPal in unabhängige börsennotierte Unternehmen in 2015». *eBay* (στα Γερμανικά). 30 Σεπτεμβρίου 2014. Ανακτήθηκε στις 31 Μαρτίου 2021.
16. ↑  Browne, Ryan (1 Φεβρουαρίου 2018). «Why eBay abandoned PayPal for a smaller European competitor». *CNBC* (στα Αγγλικά). Ανακτήθηκε στις 31 Μαρτίου 2021.
17. ↑  «Το νόμισμα libra του Facebook θα κυκλοφορήσει το 2021 σε περιορισμένη μορφή». *iGuru*. Ανακτήθηκε στις 31 Μαρτίου 2021.
18. 1 2 3 4  *Umsatz und Gewinn von eBay weltweit in den Jahren 2008 bis 2015 (in Millionen US-Dollar).* Statista.com, ανακτήθηκε στις 31 Μαρτίου 2021 (Γερμανικά)
19. ↑  *eBay Handelsupdate im 4. Quartal 2011.*Στο: *eBay Pressemitteilungen.* 19 Ιανουαρίου 2012, ανακτήθηκε στις 31 Μαρτίου 2031. (Γερμανικά)
20. ↑  Fisher, Renee (14 Αυγούστου 2014). «Top 10 Most Expensive Items Ever Sold On Ebay». *TheRichest* (στα Αγγλικά). Αρχειοθετήθηκε από το πρωτότυπο στις 7 Απριλίου 2022. Ανακτήθηκε στις 31 Μαρτίου 2021.
21. ↑  Moon, Chris (8 Φεβρουαρίου 2006). «Abramovich Speculated To Be Buyer Of Gigayacht». *Forbes Magazine* (στα Αγγλικά). Ανακτήθηκε στις 31 Μαρτίου 2021.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 142166517
* LCCN: no00054109
* ISNI: 0000 0000 9627 1980
* GND: 10066658-9
* SUDOC: 099217163
* BIBSYS: 12031104
* NLA: 41528719

 |

 |